Søren Kolstrup (EL), 1998-11-04:
Jeg skal takke for de synspunkter, som er fremført.
Det ville jo selvfølgelig også være mærkeligt, hvis der var
nogen, der åbent stod frem her for at sige, at de går ind for vækstfremmere, når det netop er dokumenteret, at det er skadeligt, at det er noget, der inviterer til flere salmonellabakterier, at det er noget, der inviterer til, at vi får mindre styr på tingene.
Jeg skal også takke hr. Kristen Touborg, fordi han var indstillet på også på et teknisk niveau at drøfte, hvordan man kunne realisere intentionerne i forslaget, og det vil vi meget gerne være med til fra Enhedslistens side
Måske bortset fra en enkelt eller to ordførere kan man summere det sådan op, at de gode viljer er til stede, men det er jo også handlingerne, der ses på.
Deroverfor står der så to synspunkter.
Man kan sige, at det ene er båret frem af det, som ministeren taler om, saglighedens vej og troen på, at man via det gode argument kan flytte bjerge, og at man også kan flytte bjerge i EU.
Jeg synes, det er rigtigt at sige, at det faktisk på det her punkt er lykkedes at bevæge os et stykke fremad.
Men jeg synes også, det er interessant at konstatere, at det jo ikke er Enhedslisten, men at det er statsministeren, der har talt om Danmark som et foregangsland med hensyn til husdyrsundhed.
Jeg synes også, det er interessant at bemærke, at når man fra ministerens side og fra en række ordføreres side taler om, at det her er i strid med EU-reglerne, er det også spørgsmålet, hvordan man opfatter EU-reglerne, at der er den tolkning, at der kan være nogle lande, der har et ønske om at prøve EU-regler af. Jeg erkender fuldt ud, at i en del af vores forslag, altså selve forbudet mod vækstfremmere, som består af antibiotika, der mener jeg, at der kan være tale om - og det synes jeg da var interessant at høre en kommentar til - at man kan jo prøve at bruge EU's egne love, tilsætningsstofdirektivets artikel 11.
Men hvad angår kontrol med import, jamen der er jeg da den første til at erklære, at dér handler det om nødret.
Må jeg så ikke i den forbindelse sige: Er der noget, der er Enhedslisten fremmed, så er det, at der skulle være sådan nogle taktiske ydre - jeg tør næsten ikke bruge de ord, som ministeren brugte - populistiske begrundelser.
Det var stærke ord, hr. minister.
Vi er ligesom ministeren båret frem af: Hvordan kan vi speede den her proces op?
Man kunne også tage det positivt og sige: Hvordan kan vi egentlig sikre, at netop det arbejde, som ministeren gør, yderligere bliver garanteret, nemlig at
vi får en offentlig garanti?
Er det virkelig sådan, at vi i den her sal så at sige skal save tungen over på os selv, sige: Jamen vi har ikke umiddelbart noget power, men vi kan håbe på, at vi kan fremme noget i EU, vel vidende at det, der skaber dynamik i EU, kunne være, at der rører sig så meget som muligt nationalt? Jeg synes faktisk i den her sammenhæng, at, javel, ministeren er gået foran med en frivillig aftale, men det springende punkt er jo: Hvad er det, der sikrer, at en frivillig aftale får noget power udenlands? En frivillig aftale?
Jamen vi risikerer jo, det ved vi med frivillige aftaler, at de stærke, de, der har råd, tør overholde
aftalen, og de, der har en dårlig økonomi - lad os formulere det sådan - jamen de prøver på at finde smuthullerne, og netop derfor er det jo så vigtigt at sikre, at der også er et offentligt stempel i den her sammenhæng. Så mit spørgsmål til ordførerne skal lyde: Mener man i ramme alvor, at der skulle være en modsætning mellem vores initiativ her og så det, der er blevet gjort?
Javel, på saglighedens grundlag, på frivillighedens grundlag, ingen tvivl om det.
Der er ikke én, heller ikke undertegnede, der har villet klandre det arbejde.
Næ, vores pointe er faktisk, hr. minister, at vi er så interesserede i at udbygge det, at stemple det.
Akkurat ligesom vi inden for fødevarer har et Ø-mærke, der netop sikrer og garanterer, at her er noget at stole på, så ved vi, at det er vigtigt, at der også er en offentlighed bagved, at der er en styring bag den aftale, som ministeren har indgået.
Så mit håb er fortsat, at man kan få den her forsamling til at drøfte, hvordan vi kommer videre og umiddelbart - med streg under umiddelbart - skaber noget dynamik.